โฆษก ศบค.  แถลงความคืบหน้าผู้ติดเชื้อเพิ่ม 28 คน อยู่ระหว่างการรักษา 964 คน พร้อมยืนยันยังไม่ยกเลิกมาตรการเคอร์ฟิว
โฆษก ศบค. แถลงความคืบหน้าผู้ติดเชื้อเพิ่ม 28 คน อยู่ระหว่างการรักษา 964 คน พร้อมยืนยันยังไม่ยกเลิกมาตรการเคอร์ฟิว น.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด19 ว่า วันนี้มีผู้ป่วยเพิ่มขึ้น 28 คน รวมมีผู้ป่วยสะสม 2,700 คน หายป่วยแล้ว 1,689 คน อยู่ระหว่างการรักษา 964 คน เสียชีวิตเพิ่มอีก 1 คน รวมเสียชีวิต 47 คน ผู้ที่ติดเชื้อมากที่สุดมีอายุระหว่าง 20 - 29 ปี ส่วนใหญ่เป็นผู้ชายมากกว่าผู้หญิง ทั้งนี้ผู้เสียชีวิตเพิ่ม 1 คน เป็นหญิงอายุ 65 ปี อาชีพแม่บ้าน เป็นโรคเบาหวานและความดันโลหิตสูง มีประวัติสัมผัสกับผู้ป่วยยืนยันก่อนนี้ ส่วนป่วยรายใหม่เพิ่มขึ้น 28 คน ในจำนวนนี้มีประวัติสัมผัสกับผู้ป่วยที่ยืนยันก่อนหน้านี้จำนวน 16 คน ทำงานในอาชีพเสี่ยง และสัมผัสกับชาวต่างชาติ 4 คน อยู่ระหว่างรอสอบสวนโรค 7 คน ขณะที่จังหวัดที่ไม่มีผู้ป่วยเพิ่มในช่วง 14 วันที่ผ่านมา ตั้งแต่วันที่ 3 มีนาคมถึง 16 เมษายน มีจำนวน 27 จังหวัด ส่วนจังหวัดที่ไม่มีป่วยมาก่อน 9 จังหวัด ได้แก่ กำแพงเพชร พิจิตร ชัยนาท ตราด น่าน บึงกาฬ ระนอง สระบุรี และอ่างทองน.พ.ทวีศิลป์ ยืนยัน ยังไม่ได้ยกเลิกมาตรการเคอร์ฟิว และขอความร่วมมือประชาชนปฏิบัติตามมาตรการอย่างเคร่งครัดเพื่อป้องกันการแพร่ระบาดของโรคโควิด-19 จนกว่าจะควบคุมการแพร่ระบาดได้ สำหรับนักเรียน AFS ที่ตกค้างและจะเดินทางกลับจากสหรัฐอเมริกา ถึงประเทศไทยวันนี้ จำนวน 132 คน รัฐบาลได้เตรียมสถานที่กักตัวไว้เรียบร้อยแล้ว ซึ่งจะเป็นโรงแรมใกล้กับสนามบินอู่ตะเภา